SKRIFTLIG FORESPØRGSEL E-2899/01

af Sebastiano Musumeci (UEN) til Kommissionen

(22. oktober 2001)

Om: Fiskeri med drivgarn

I forordning EF nr. 1239/98(1) fastsættes forbud mod fiskeri med drivgarn fra den 1. januar 2002, og det tekniske dokument fra STECF under Kommissionens Generaldirektorat for Fiskeri har fastsat parametre for evaluering af indvirkningen på hvaler.

I dette dokument understreges de tekniske fremgangsmåder for at begrænse indvirkningen uden at pålægge et forbud mod fiskeri med drivgarn, og det understreges ligeledes, at alle foranstaltninger vedrørende fiskeri med drivgarn i Middelhavet ikke blot burde omfatte den Europæiske Unions medlemsstater, med også alle andre lande i Middelhavsområdet, for at kunne give et positivt resultat.

Mens EU-landene har forbudt fiskeri med drivgarn, er der ikke truffet nogen tilsvarende foranstaltning fra landene i Nordafrika, som tværtimod i betydelig grad har udbygget de flåder, der foretager denne form for fiskeri.

Uden at det har været til nogen fordel for miljøet, er Den Europæiske Union, som tidligere var producent af sværdfisk, nu på paradoksal måde blevet importør fra de nordafrikanske lande i Middelhavsområdet.

1. Mener Kommissionen ikke, at den på ny bør behandle spørgsmålet om sværdfisk på baggrund af STECF'S tekniske dokument?

2. Agter den at foretage en opgørelse over de motordrevne fiskerfartøjer fra Fællesskabet, som stadig foretager denne form for fiskeri?

3. Agter den at opnå enighed blandt medlemsstaterne om foranstaltninger med sigte på rationel udøvelse af fiskeri med drivgarn?

4. Agter den at træffe hasteforanstaltninger med henblik på at ensrette lovgivningerne i alle landene i Middelhavsområdet?

(1) EFT L 171 af 17.6.1998, s. 1.

Svar afgivet på Kommissionens vegne af Franz Fischler

(3. december 2001)

Den rapport fra Den Videnskabelige, Tekniske og Økonomiske Komité for Fiskeri (STECF), som det ærede medlem henviser til, er et dokument, som der allerede blev taget hensyn til ved udarbejdelsen af Rådets forordning (EF) nr. 1239/98 af 8. juni 1998 om ændring af forordning (EF) nr. 894/97 om fastlæggelse af tekniske foranstaltninger til bevarelse af fiskeressourcerne(1), ved hvilken der indførtes forbud mod anvendelse af drivgarn ved fiskeri efter stærkt vandrende arter.

Kommissionen har ikke fået forelagt nogen god videnskabelig rapport om en mulig udvikling i redskabsteknologien eller om kontrollen med bifangster af beskyttede arter, som kunne tyde på en væsentlig mildnelse af de bevarelsesproblemer, der førte til vedtagelsen af forordningen.

Medlemsstaterne giver regelmæssigt i henhold til forordning (EF) nr. 1239/98 Kommissionen underretning om det antal fiskerfartøjer, der anvender drivgarn til målrettet fiskeri efter en række stærkt vandrende pelagiske arter; disse tal stilles allerede til rådighed for Parlamentet i form af en årlig rapport, som Kommissionen udarbejder om anvendelsen af EU-bestemmelserne om drivgarn.

Hovedansvaret for anvendelsen af Rådets forordning (EF) nr. 1239/98 ligger hos medlemsstaterne. Kommissionen vil på sin side træffe de fornødne foranstaltninger til at sikre, at alle medlemsstaterne håndhæver disse bestemmelser på passende måde. Hvis dette ikke gøres på tilfredsstillende måde, vil Kommissionen udnytte alle de procedurer, den har til sin rådighed.

På grundlag af de for Kommissionen foreliggende oplysninger kan denne ikke bekræfte eller afkræfte det ærede medlems udtalelse om antallet af tredjelandsfartøjer, der fisker med drivgarn i Middelhavet. Kommissionen vil gøre sit yderste for at styrke Den Almindelige Kommission for Fiskeri i Middelhavet og for at støtte dennes bestræbelser på at opnå et bæredygtigt fiskeri med de mindst mulige uheldige virkninger for økosystemet i Middelhavet.

(1) EFT L 171 af 17.6.1998.